Rundt regnet 500.000 kroner. Så meget koster det at få nye vinger på en gammel træmølle. Det beløb er de villige til at ofre i Vennebjerg. - Det er jo kultur, det er vigtigt, at vi bevarer det, både for os nu, men også for fremtidens skyld. Og så er møllen jo en turistattraktion for byen, siger Svenning Christensen, der siden 1987 har kæmpet for at bevare og vedligeholde Vennebjerg Mølle. Onsdag kunne han så glæde sig over, at møllen blev forsynet med et helt nyt sæt vinger. I 1993 gennemgik møllen en større renovering, som også inkluderede et sæt nye vinger, men i 2007 knækkede noget af den ene vinge på grund af råd. Derfor har støtteforeningen Vennebjerg Mølles Venner samlet penge ind hos fonde og private, som nu har finansieret et sæt nye vinger til den over 100 år gamle mølle. Svenning Christensen håber, at de nye vinger holder væsentlig bedre end de gamle.

Referat:
Vennebjerg Mølle fik onsdag monteret helt nye og temmelig dyre vinger.